Serritslevmor smilede, da hun fik fire års fængsel for at have ladet stå til, da ni børn blev mishandlet.

Efter sin løsladelse var den 38-årige mor i Serritslevsagen villig til at svare på pressens spørgsmål. Ved Vestre Landsret i Aalborg blev hun spurgt, om hun fortryder noget. - Det eneste, jeg fortryder, det er, at jeg nogen sinde slap den mand ind i mit liv, lød det fra den 38-årige. Hun er blevet idømt en straf på fire års fængsel, især fordi hun var passiv, da hendes mand udsatte børnene for en stribe uhyrlige overgreb. Kvinden havde også et godt råd: Nemlig at man skal tænke sig godt om, når man vælger sin partner. I retssalen grinede hun flere gange ned til et par af sine børn, der var mødt op. Parret fungerede som forældre for i alt 10 sammenbragte og fælles børn. De ni af dem blev udsat for forbrydelser af forskellig slags, har landsretten slået fast i den opsigtvækkende sag. Morens forsvarer, advokat Henrik Garlik, har tidligere under sagen slået på, at den daglige vanrøgt af børnene med uhumske omgivelser og mangel på omsorg har sociale forklaringer. - Det har været et fattigt hjem. Der har ikke været mange penge at rutte med. Og det er jo ikke strafbart at være fattig, sagde advokaten forleden i landsretten. /ritzau/